b'\n_START_ARTICLE_\nIlju\xc5\xa1in Il-18\n_START_PARAGRAPH_\nIl-18 (rus. \xd0\x98\xd0\xbb-18, pagal NATO kodifikacij\xc4\x85 Coot)\xc2\xa0\xe2\x80\x93 tarybinis vidutini\xc5\xb3 nuotoli\xc5\xb3 keturmotoris keleivinis l\xc4\x97ktuvas, turbosraigtinis monoplanas su vieno kylio uodega. Il-18 buvo vienas i\xc5\xa1 daugiausiai pasaulyje naudot\xc5\xb3 l\xc4\x97ktuv\xc5\xb3, tarnav\xc4\x99s daugiau nei 50 met\xc5\xb3. D\xc4\x97l patikimos konstrukcijos l\xc4\x97ktuvai skraidydavo vir\xc5\xa1 45 000 valand\xc5\xb3. Savo konstrukcija pana\xc5\xa1us \xc4\xaf amerikie\xc4\x8di\xc5\xb3 Lockheed L-188 Electra bei brit\xc5\xb3 Bristol Britannia.\n_START_SECTION_\nL\xc4\x97ktuvo k\xc5\xabrimas ir eksploatacija\n_START_PARAGRAPH_\nL\xc4\x97ktuvas prad\xc4\x97tas projektuoti 1954\xc2\xa0m. Tendencijos rod\xc4\x97, kad l\xc4\x97ktuvai st\xc5\xabmokliniais varikliais negali patenkinti greitai augant\xc4\xaf perve\xc5\xbeam\xc5\xb3 keleivi\xc5\xb3 skai\xc4\x8di\xc5\xb3. Tuomet atsirado poreikis kurti greitesnius ir talpesnius l\xc4\x97ktuvus, turin\xc4\x8dius duj\xc5\xb3 turbininius variklius. Tupolev konstruktoriai bombone\xc5\xa1io Tu-16 baz\xc4\x97je suk\xc5\xabr\xc4\x97 keleivin\xc4\xaf reaktyvin\xc4\xaf Tu-104, o Ilju\xc5\xa1in biuras nu\xc4\x97jo kitu keliu\xc2\xa0\xe2\x80\x93 suprojektavo turbosraigtin\xc4\xaf keleivin\xc4\xaf l\xc4\x97ktuv\xc4\x85._NEWLINE_Pirmam skryd\xc5\xbeiui Il-18 pakilo 1957\xc2\xa0m. liepos 4 d. L\xc4\x97ktuvas prad\xc4\x97tas eksploatuoti 1959\xc2\xa0m.\xc2\xa0\xe2\x80\x93 spalio 20 d. Aeroflot prad\xc4\x97jo skraidinti mar\xc5\xa1rutu Maskva(Vnukovo)-Alma Ata bei Maskva-Adleris. Netrukus apie tre\xc4\x8ddal\xc4\xaf Aeroflot keleivi\xc5\xb3 skraidindavo Il-18._NEWLINE_Iki 1965\xc2\xa0m. buvo sukurti \xc4\xafvairi\xc5\xb3 modifikacij\xc5\xb3, komforto lygio ir keleivi\xc5\xb3 skai\xc4\x8diaus Il-18, taip pat kitos paskirties l\xc4\x97ktuvai: tarnybiniai, krovininiai, meteorologiniai, patruliniai; taip pat kovos l\xc4\x97ktuvas Il-38, radioelektronin\xc4\x97s kovos l\xc4\x97ktuvas Il-20, oro komandinis punktas Il-22, ledo \xc5\xbevalgybos l\xc4\x97ktuvas Il-24 ir kiti._NEWLINE_Geras Il-18 komforto, ekonomi\xc5\xa1kumo bei skryd\xc5\xbei\xc5\xb3 saugumo santykis buvo patrauklus ir pasaulin\xc4\x97je rinkoje, tod\xc4\x97l Il-18 pirmasis i\xc5\xa1 tarybini\xc5\xb3 l\xc4\x97ktuv\xc5\xb3 buvo parduotas 17-kai tarptautini\xc5\xb3 aviakompanij\xc5\xb3 (vir\xc5\xa1 100 vnt.)._NEWLINE_Serijiniu b\xc5\xabdu gamintas 1959\xe2\x80\x931978\xc2\xa0m. Pastatyta 719 toki\xc5\xb3 l\xc4\x97ktuv\xc5\xb3 (t. t. 564 keleiviniai). \xc5\xa0iuo metu 2 tokius l\xc4\x97ktuvus eksploatuoja vyriausybin\xc4\x97 aviakompanija \xe2\x80\x9eRossija\xe2\x80\x9c, kelet\xc4\x85 naudoja Rusijos, Afganistano ir keli\xc5\xb3 Afrikos valstybi\xc5\xb3 karin\xc4\x97s oro paj\xc4\x97gos.'